JEREMIA 43 - BIBLE & BUKU ENDE ONLINE\n43:1 Jadi dung tolhas dihatahon si Jeremia tu sandok situan na torop i saluhut hata ni Jahowa, Debatanasida i, naung tinonahon ni Jahowa, Debatanasida i, umbahen disuru ibana manopot nasida.\n43:2 Jadi ro ma hata ni si Azaria, anak ni si Hosaya, dohot si Johanan, anak ni si Karea rap dohot saluhut baoa angka na jungkat, ninna ma tu si Jeremia: Gabus do na hinatahonmu! Ndang na tutu ho sinuru ni Jahowa, Debatanami, martona songon on: Unang hamu laho tu Misir maisolat disi.\n43:3 Na pinajuju ni si Baruk, anak ni si Neria do ho mangalo hami, asa pasahathon hami tu tangan ni halak Kasdim, asa bunuonna hami manang mamboan hami tarbuang tu Babel.\n43:4 Jadi ndang ditangihon si Johanan, anak ni si Karea dohot saluhut induk ni parangan, ro di sandok situan na torop i soara ni Jahowa, laos maringan nian di tano Juda.\n43:5 Dung i diarahon si Johanan, anak ni si Karea dohot saluhut induk ni parangan ma sandok pasipasi ni Juda angka na mulak sian saluhut bangso parbegu parserahannasida na sai laon, asa maringan nian di tano Juda.\n43:6 Tole angka baoa dohot parompuan angka dakdanak, angka boru ni raja ro di saluhut hosa, angka na tading binahen ni si Nebusaradan, sintua ni parangan i, dongan ni si Gedalia anak ni si Ahikam tubu ni si Sapan, angkup ni panurirang Jeremia dohot si Baruk, anak ni si Neria.\n43:7 Jadi tolhas ma nasida tu tano Misir, ai ndang ditangihon nasida soara ni Jahowa, gabe sahat ma nasida tu Tahpanhes.\n43:8 Dung i ro ma hata ni Jahowa tu si Jeremia di Tahpanhes songon on:\n43:9 Buat ma di bagasan tanganmu batu angka na bolon, jala tabunihon di bagasan tano liat di bagasan liang parmasahan batu mardonokkon pintu ni jabu ni Firaun di Tahpanhes, di adopan ni angka baoa sian Juda.\n43:10 Dung i dohononmu ma tu nasida: Songon on do hata ni Jahowa Zebaot, Debata ni Israel: Ida ma, ahu marsuru suruanku mangalapi si Nebukadnesar raja sian Babel, naposongki, jala ahu patindang habangsana di atas ni batu on, angka naung hutabunihon, jala pahembangonna ma rimberimbe ni undungundungna di atasna.\n43:11 Ingkon bongotanna ma jala papatuonna tano Misir: Manang ise na tu hamatean, tu hamatean ma tutu, manang ise na tu habuangan, tu habuangan ma tutu, manang ise na tu podang, tu podang ma tutu.\n43:12 Jala pagalahonku ma sada api di bagasan joro ni angka debata ni Misir, laos soksohanna ma jala buangkononna, jala alithononna ma tano Misir, songon pangalithon ni parmahan ni ulosna, dung i muli ma ibana sian i mardamedame.\n43:13 Angkup ni ingkon ponggolhononna do angka tiang partunggul sian Betsemes na ti tano Misir, jala surbuonna dohot api angka joro ni angka debata ni Misir.


I Kronika 16 | Alkitab TOBA\n← I Kronika 17\nI Kronika 15 →\n16:1 Jadi dung masuk diboan nasida poti ni Debata, dipajongjong ma i di parsitongaan ni undungundung i, na pinagohon ni si Daud tusi. Dung i dipelehon nasida ma angka pelean situtungon dohot hamauliateon di adopan ni Jahowa.\n16:2 Jadi dung tolhas dipelehon si Daud angka pelean situtungon dohot hamauliateon, dipasupasu rajai ma situan na torop i marhitehite Goar ni Jahowa.\n16:3 Dung i diganupi raja ma sandok halak Israel, nang baoa nang parompuan, sagusagu sada be dohot anggur satabutabu be dohot lampet na tinanggulean sada be.\n16:4 Dung i dipadiri rajai ma di adopan ni poti ni Jahowa deba halak Lepi bahen parhalado, asa nasida mamujimuji dohot mandok mauliate dohot pasangaphon Jahowa, Debata ni Israel.\n16:5 Si Asap do ihutan parjolo si Sakaria paidua, dung i si Jeiel, si Semiramot, si Jeiel, si Matitia, si Eliab, si Benaia, si Obed-Edom dohot si Jeiel mardongan parhinaloan dohot hasapi; alai anggo si Asap dipagogo do soara ni hasapi.\n16:6 Ia malim Benaia dohot si Jehasiel, tongtong do nasida mamalu sarune di adopan ni poti parpadanan ni Debata.\n16:7 Di ari na sasada i do apala parjolo didokkon si Daud mamujimuji Jahowa marhite sian si Asap dohot angka hahaanggina i.\n16:8 Puji hamu ma Jahowa, baritahon hamu ma Goarna i, pabotohon hamu ma di tongatonga ni angka bangso angka pambahenanna i!\n16:9 Endehon hamu ma Ibana, palu hamu ma parhinaloan umpuji Ibana, marnonangi ma hamu taringot tu halongangan angka na binahenna i sudena!\n16:10 Tanggulhon hamu ma Goarna na badia i, ingkon marlas ni roha ma angka na mangalului Jahowa!\n16:11 Sisiri hamu ma Jahowa dohot hagogoonna i, tongtong ma lulu i hamu bohina.\n16:12 Paingotingot hamu ma halongangan angka naung binahenna i, angka tanda halongangan naung binahenna i dohot uhum angka na ruar sian pamanganna!\n16:13 Hamu ale pinompar ni Israel, naposona i, hamu ale anak ni si Jakkob, angka na pinillitna i!\n16:14 Ibana, Jahowa do Debatanta i, sar tu liat portibi on do angka uhumna.\n16:15 Sai marningot ma hamu di padan binahenna i ro di saleleng ni lelengna, di hata pinatikna i marriburibu sundut.\n16:16 Padan naung binahenna i tu si Abraham, ro di uarina tu si Isak.\n16:17 Jala dihajongjongkon do i tu si Jakkob bahen patik, tu Israel bahen padan salelenglelengna.\n16:18 Ninna do: Tu ho do lehononku tano Kanaan, partalian ni partohapanmuna.\n16:19 Uju otik dope bilanganmuna, otik tutu, jala jolma paisolat hamu disi.\n16:20 Jala sai marbungkasan nasida sian bangso tu bangso, sian sada harajaon tu bangso na asing.\n16:21 Ndang diloas Ibana halak mangarupa nasida, jala ditorui do angka raja ala nasida.\n16:22 Unang hahua hamu halak angka na humiahi, jala unang sonoi hamu panurirang angka na husuru!\n16:23 Endehon ma Jahowa, ale sandok tano on, baritahon hamu ma hatuaonna ganup ari.\n16:24 Pajojor hamu ma di tongatonga ni halak parbegu hamuliaonna i, di tongatonga ni saluhut bangso halongangan angka na binahenna i.\n16:25 Ai na timbul do Jahowa, jala tama situtu pujion, na songkal do Ibana mangatasi sude angka debata.\n16:26 Ai ajiajian do sude debata ni angka bangso parbegu, alai anggo Jahowa naung manjadihon angka langit.\n16:27 Hatongamon dohot hamuliaon di jolona, hagogoon dohot hinauli masa di bagasan habadiaonna i.\n16:28 Hamu ale angka marga ni angka bangso, sai lehon hamu ma tu Jahowa, lehon hamu ma tutu tu Jahowa hamuliaon dohot hagogoon.\n16:29 Lehon hamu ma di Jahowa hamuliaon ni goarna; boan hamu ma silehonlehon, dung i ro ma hamu tu adopan ni Bohina, marsomba ma hamu tu Jahowa marpangkean na marhadohoan!\n16:30 Raion ma maradophon Ibana, ale isi ni sandok tano on, hot ma antong portibi on, ndang tagamon humordit.\n16:31 Ingkon marlas ni roha ma antong angka langit, jala marolopolop tano on, jala paboaboa hamu ma di tongatonga ni angka parbegu, Jahowa do Raja!\n16:32 Marhasakhasak ma laut i ro di isina! Marolopolop ma ladang i ro di nasa na disini!\n16:33 Marolopolop ma disi sude angka hau di tombak di adopan ni Jahowa, ai nunga ro Ibana laho manguhum tano on.\n16:34 Mandok mauliate ma hamu di Jahowa, ai na basa do ibana, ai ro di saleleng ni lelengna do asi ni rohana i.\n16:35 Jala dok hamu ma: Tumpahi ma hami, ale Debata ni hatuaonnami, jala papungu, jala palua hami sian angka bangso parbegu, asa hupuji Goarmu na badia i jala martanggulhon pujipujianmi hami.\n16:36 Pinuji ma Jahowa, Debata ni Israel, sian na saingan sahat ro di salelenglelengna, jala rim bangso i mandok: Amen! Jala pujipujian di Jahowa!\n16:37 Dung i ditadingkon rajai disi, di adopan ni poti parpadanan ni Jahowa si Asap dohot angka hahaanggina i, asa tongtong nasida marhalado di adopan ni poti i ariari.\n16:38 Laos songon i nang Obed-Edom dohot angka hahaanggina i, onompulu ualu halak toropna; ia si Obed-Edom, anak ni si Jedutun dohot si Hosa rap sijaga pintu do.\n16:39 Alai anggo malim Sadok dohot angka hahaanggina i, rap malim tahe marhalado do di jolo ni undungundung ni Jahowa di dolokdolok na di Gibeon.\n16:40 Asa tongtong nasida mamelehon angka pelean situtungon tu Jahowa di atas langgatan pamelean ni pelean situtungon manogotna i dohot bodarina i, jala diula luhut na tarsurat di bagasan patik ni Jahowa, na tinonahonna tu halak Israel.\n16:41 Dongannasida do huhut si Heman dohot si Jedutun ro di halak na pinillit na asing, nunga pola digoar, asa nasida mamujimuji Jahowa, ai ala ro di salelenglelengna asi ni rohana i.\n16:42 Dongan ni si Heman dohot si Jedutun huhut angka na mamalu sarune dohot sordam dohot parhinaloan ni Debata marragamragam pariburhon parendeon; alai sijaga pintu do anggo pinompar ni si Jedutun.\n16:43 Dung i muli be ma sandok situan na torop i, ganup tu jabuna be; muli ma dohot si Daud laho mamasumasu isi ni bagasna.


V Musa 12 | Alkitab TOBA\n← V Musa 13\nV Musa 11 →\n12:1 On do aturan dohot uhum, angka na tama ringkotanmuna mangulahon di tano na nilehon ni Jahowa, Debata ni angka ompum, tu ho bahen partalianmu, saleleng hamu mangolu di atas tano on.\n12:2 Ingkon panepneponmuna situtu sude inganan pamelean tu debata sileban di bangso parbegu, angka sisoluhonmuna, nang di atas dolok manang di atas robean, manang di toru ni saluhut hau na rata.\n12:3 Ingkon lohaonmuna do angka langgatannasida i, jala taporanmuna ajiajiannasida, jala suda tutungonmuna sombaonnasida dohot api jala tahaonmuna do angka ganaganaan, sumansuman ni Debatanasida, ingkon pidomhononmuna goarnasida sian inganan i.\n12:4 Ndang jadi bahenonmuna songon i tu Jahowa, Debatamuna i.\n12:5 Ingkon di inganan sipilliton ni Jahowa, Debatamuna i, sian saluhut margamuna umpajokkon Goarna tusi bahen ingananna, ingkon disi tahe luluanmuna Ibana jala sitopotonmuna.\n12:6 Tusi huhut boanonmuna angka peleanmuna situtungon dohot peleanmuna sipotongon dohot parpuluanmuna i dohot pelean sitatingan sian tanganmuna, angka bagabagamuna dohot peleanmuna sian lomo ni roha, ro di anak buhabaju sian lombumuna dohot sian birubirumuna.\n12:7 Ingkon disi huhut hamu mangan di adopan ni Jahowa, Debatamuna i, jala marlas ni roha hamu mida saluhut na niradotan ni tanganmuna, songon i hamu, songon i dohot isi ni bagasmuna, angka na pinasupasuhon ni Jahowa, Debatam tu ho.\n12:8 Ndang jadi bahenonmuna disi hombar tu saluhut na itabahen sadarion dison, ganup tahe mambahen lomo ni rohana be.\n12:9 Ai ndang dope sahat hamu rasirasa nuaeng tu paradianan, manang tu partalian, silehonon ni Jahowa, Debatam tu ho.\n12:10 Alai magira ma tariparanmuna Jordan jala maringan hamu di tano na binasabasahon ni Jahowa, Debatamuna i bahen partalianmuna, jala pasonangonna ma hamu maradophon saluhut musumuna humaliang, asa marsonangsonang hamu maringan.\n12:11 Ia dung dipillit Jahowa, Debatamuna i, sada inganan di Ibana bahen inganan ni Goarna i, ingkon tusi ma boanonmuna saluhut naung hutonahon i tu hamu: Angka peleanmuna situtungon dohot angka peleanmuna sipotongon, angka parpuluanmuna, angka pelean sitatinganmuna ro di sude ugasan na pinillit, garar ni bagabagamuna, angka na binagabagahonmuna tu Jahowa.\n12:12 Jala ingkon marlas ni roha hamu di adopan ni Jahowa, Debatamuna i, songon i hamu dohot angka anakmuna, angka borumuna, angka naposomuna baoa dohot parompuan, ro di halak Lepi, angka na maringan di bagasan hutamuna i, ai ndang maruli parjambaran manang partalian anggo nasida rap dohot hamu.\n12:13 Ingkon ramotanmu dirim, na so tupa pelehononmu angka peleanmu situtungon di ganup inganan na denggan di roham.\n12:14 Ingkon di inganan sipilliton ni Jahowa di tongatonga ni sada sian angka margamu, ingkon disi do pelehononmu angka peleanmu situtungon, jala ingkon disi do bahenonmu manang aha na hutonahon i di ho.\n12:15 Alai jadi do huhut guru sandok sombu ni roham seatonmu jala panganonmu juhut, hombar tu pasupasu ni Jahowa, Debatam, na nilehonna i tu ho di bagasan saluhut ingananmu; halak na ramun dohot na ias, jadi do manganhon sian i, suang songon hije manang ursa.\n12:16 Holan mudar i tahe ndang jadi panganonmuna, ingkon tu tano do i usehononhon songon aek.\n12:17 Ndang jadi hamu manganhon di bagasan hutamuna i parpuluan sian ememu manang sian anggurmu, manang sian miakmu, manang anak buhabaju sian lombum manang sian birubirum, ro di sude ugasan garar ni bagabagam, angka naung binagabagahonmu ro di peleanmu sian lomo ni roha dohot pelean sitatingan sian tanganmu.\n12:18 Ingkon di adopan ni Jahowa, Debatam do panganonmu angka i, di inganan sipilliton ni Jahowa, Debatam, di Ibana, songon i ho nang anakmu dohot borum, ro di naposom baoa dohot parompuan dohot halak Lepi, na maringan di bagasan hutam, ingkon marlas ni roha ho di adopan ni Jahowa, Debatam, mida saluhut na niradotan ni tanganmu.\n12:19 Jaga dirim, na so tupa marlea roham mida halak Lepi, saleleng mangolu ho di atas tanomi.\n12:20 Alai tung sura dipalambas Jahowa, Debatam parbalohan ni tanomi, songon naung pinarbagabagana hian tu ho, gabe nimmu ma: Naeng mangan juhut ahu, ala hisapan roham naeng mangan juhut, jadi do panganonmu juhut sandok guru sombu ni roham.\n12:21 Alai tung sura holang sian ho inganan naung pinillit ni Jahowa, Debatam, paojakkon Goarna disi, jadi do seatonmu sian lombum manang sian birubirum, angka na nilehon ni Jahowa tu ho, songon naung hutonahon i tu ho, jala mangan ma ho di bagasan hutam, sandok guru sombu ni roham.\n12:22 Tongon tahe songon papangan ni halak di hije dohot di ursa, jadi do songon i panganonmu i; halak na ias dohot na ramun, jadi do rap mangan sian i.\n12:23 Asal marsihohot roham unang mangan mudar, ai mudar i do hosa; dibahen i ndang jadi panganonmu hosai i rap dohot sibukna.\n12:24 Ndang jadi panganonmu mudar i, ingkon tu tano do i usehononmu songon aek.\n12:25 Ndang jadi panganonmu i, asa marhasonangan ho dohot pinomparmu dung salpu ho, molo diulahon ho lomo ni roha ni Jahowa.\n12:26 Alai anggo peleanmi angka na badia i sipelehononmu hian, ro di angka bagabagami, ingkon buatonmu jala boanonmu do i tu inganan naung pinillit ni Jahowa.\n12:27 Ingkon hobasonmu anggo angka peleanmu situtungon, sibukna dohot mudarna di atas langgatan ni Jahowa, Debatam; ia mudar ni angka peleanmu sipotongon ingkon usehononmu do i tu atas langgatan ni Jahowa, Debatam, alai anggo sibukna jadi do panganonmu.\n12:28 Sai paingotingot jala tangihon sude hata on, angka na hutonahon tu ho, asa marhasonangan ho dohot pinomparmu dung salpu ho ro di salelenglelengna, molo tung diulahon ho na denggan dohot na tigor di roha ni Jahowa, Debatam.\n12:29 Ia dung sun siap dibahen Jahowa, Debatam maradophon ho bangso parbegu, angka sitopotonmi laho manean nasida, jala ia dung ditean ho nasida, laos maringan ho di tanonasida i:\n12:30 Sai ramoti ma dirim, asa unang tung tarjorgong ho mangihuthon tu nasida, dung siap nasida maradophon ho, jala unang usouso ho taringot tu debatanasida gabe nimmu: Songon pangoloi ni angka bangso parbegu on di debatanasida, suang songon i do nang ahu bahenonku.\n12:31 Ndang jadi bahenonmu songon i di Jahowa, Debatam, ai saluhut biasbias ni Jahowa na hinagigihon ni rohana dibahen nasida do i tu debatanasida i; ai gari anaknasida dohot borunasida, suda do i ditutung nasida di bagasan api umpele debatanasida i.


ESRA 2 - BIBLE & BUKU ENDE ONLINE\n2:1. Jala on do pinompar ni Juda marluatluat, angka na nangkok sian habuangan, angka na binuangkon ni si Nebukadnesar, raja sian Babel tu Babel, jala angka na mulak tu Jerusalem dohot tu Juda, ganup tu hutana be.\n2:2 Angka na ro rap dohot si Serubabel, si Josua, si Nehemia, si Seraia, si Reelaia, si Mordahai, si Bilsan, si Mispar, si Bigpai, si Rehum dohot si Baana. On do bilangan ni angka baoa sian bangso Israel.\n2:3 Pinompar ni si Paras dua ribu saratus pitupulu dua.\n2:4 Pinompar ni si Sepatia tolu ratus pitupulu dua.\n2:5 Pinompar ni si Ara pitu ratus pitupulu lima.\n2:6 Pinompar ni si Pahat-Moab, sian pinompar ni si Jesua-Joab dua ribu ualu ratus sampulu dua.\n2:7 Pinompar ni si Elam saribu dua ratus limapulu opat.\n2:8 Pinompar ni si Jattu siaratus opatpulu lima.\n2:9 Pinompar ni si Sakai pitu ratus onompulu.\n2:10 Pinompar ni si Bani onom ratus opatpulu dua.\n2:11 Pinompar ni si Bebai onom ratus duapulu tolu.\n2:12 Pinompar ni si Asgad saribu dua ratus duapulu dua.\n2:13 Pinompar ni si Adonikam onom ratus onompulu onom.\n2:14 Pinompar ni si Bigpai dua ribu limapulu onom.\n2:15 Pinompar ni si Adin opat ratus limapulu opat.\n2:16 Pinompar ni si Ater sian si Hiskia siapulu ualu.\n2:17 Pinompar ni si Bisia tolu ratus duapulu tolu.\n2:18 Pinompar ni si Jora saratus sampulu dua.\n2:19 Pinompar ni si Hasum dua ratus duapulu tolu.\n2:20 Pinompar ni si Gibar siapulu lima.\n2:21 Pinompar sian Betlehem saratus duapulu tolu.\n2:22 Angka baoa sian Netopa limapulu onom.\n2:23 Angka baoa sian Anatot saratus duapulu ualu.\n2:24 Pinompar sian Asmapet opatpulu dua.\n2:25 Pinompar sian Kiriat Jearim, Kepira dohot Beerot pitu ratus opatpulu tolu.\n2:26 Pinompar sian Rama dohot Geba onom ratus duapulu sada.\n2:27 Angka baoa sian Mikhmas saratus duapulu dua.\n2:28 Angka baoa sian Betel dohot Ai dua ratus duapulu tolu.\n2:29 Pinompar sian Nebo limapulu dua.\n2:30 Pinompar ni si Magbis saratus limapulu onom.\n2:31 Pinompar ni si Elam na asing saribu dua ratus limapulu opat.\n2:32 Pinompar ni si Harim tolu ratus duapulu.\n2:33 Pinompar ni si Lod, si Hadid dohot si Ono pitu ratus duapulu lima.\n2:34 Pinompar sian Jeriko tolu ratus opatpulu lima.\n2:35 Pinompar sian Sena tolu ribu onom ratus tolupulu.\n2:36 Angka malim: Pinompar ni si Jedaia sian pinompar ni si Jesua sia ratus pitupulu tolu.\n2:37 Pinompar ni si Immer saribu limapulu dua.\n2:38 Pinompar ni si Pashur saribu dua ratus opatpulu pitu.\n2:39 Pinompar ni si Harim saribu sampulu pitu.\n2:40 Halak Lepi: Pinompar ni si Jesua dohot si Kadmiel, sian pinompar ni si Hodapia, pitupulu opat.\n2:41 Angka parende: Pinompar ni si Asap saratus duapulu ualu.\n2:42 Pinompar ni angka sijaga pintu: Pinompar ni si Sallum, pinompar ni si Ater, pinompar ni si Talmon, pinompar ni si Akkub, pinompar ni si Hatita, pinompar ni si Sobai, luhutna i saratus tolupulu sia.\n2:43 Angka Netinim: Pinompar ni si Siha, pinompar ni si Hasupa, pinompar ni si Tabaot.\n2:44 Pinompar ni si Keros, pinompar ni si Siaha, pinompar ni si Padon.\n2:45 Pinompar ni si Lebana, pinompar ni si Hagaba, pinompar ni si Akkub.\n2:46 Pinompar ni si Hagab, pinompar ni si Salmai, pinompar ni si Hanan.\n2:47 Pinompar ni si Gidel, pinompar ni si Gohar, pinompar ni si Reia.\n2:48 Pinompar ni si Resin, pinompar ni si Nekoda, pinompar ni si Gasam.\n2:49 Pinompar ni si Usa, pinompar ni si Pasea, pinompar ni si Bisia.\n2:50 Pinompar ni si Asna, pinompar ni si Meunim, pinompar ni si Nepusim.\n2:51 Pinompar ni si Bakbuk, pinompar ni si Hakupa, pinompar ni si Harhur.\n2:52 Pinompar ni si Baslut, pinompar ni si Mehida, pinompar ni si Harsa.\n2:53 Pinompar ni si Barkos, pinompar ni si Sisera, pinompar ni si Tama.\n2:54 Pinompar ni si Nesia, pinompar ni si Hatipa.\n2:55 Pinompar ni angka naposo ni si Salomo: Pinompar ni si Sotai, pinompar ni si Soperet, pinompar ni si Perida.\n2:56 Pinompar ni si Jaala, pinompar ni si Darkon, pinompar ni si Gidel.\n2:57 Pinompar ni si Sepatia, pinompar ni si Hatil, pinompar ni si Rokeret Hasebaim, pinompar ni si Ami.\n2:58 Luhut angka Netinim dohot pinompar ni angka naposo ni si Salomo tolu ratus siapulu dua.\n2:59 Jala on do huhut angka na nangkok sian Tel-Mela, Tel-Harsa, Kerub, Addon dohot Immer; alai ndang tarpajojor nasida pinompar ni amanasida i, manang pinomparna sandiri pe, manang tung sian halak Israel nasida.\n2:60 Pinompar ni si Delaia, pinompar ni si Tobia, pinompar ni si Nekoda, onom ratus limapulu dua.\n2:61 Jala sian pinompar ni angka malim: Pinompar ni si Habai, pinompar ni si Hakos, pinompar ni si Barsilai na mambuat boru sian si Barsilai, halak Gilead bahen jolmana, laos dibuat goarna i.\n2:62 Angka i ma mandiori surat aturan ni partubunasida, alai ndang jumpangsa, jadi ramun nasida dietong, laos dipabali nasida sian hamalimon.\n2:63 Dung i ro ma hata ni pangarajai mandok tu nasida: Tung na so jadi do nasida mangan sian na badia sahali, paima adong hehe malim sada mangkajongjongkon Urim dohot Tummum.\n2:64 Sandok luhutan i hira sahalak do, opatpulu dua ribu tolu ratus onompulu halak toropna.\n2:65 So padohot angka naposonasida baoa dohot parompuan, pitu ribu tolu ratus tolupulu pitu halak toropna; mangihut tu nasida do halak parende baoa dohot parompuan dua ratus halak toropna.\n2:66 Ia hodanasida pitu ratus tolupulu onom, ia hodanasida angka na marsahe dua ratus opatpulu lima.\n2:67 Ia untonasida opat ratus tolupulu lima, ia halodenasida onom ribu pitu ratus duapulu.\n2:68 Jadi dung sahat deba induk marompuompu tu joro ni Jahowa na di Jerusalem, margugu ma nasida sian lomona tu joro ni Debata, asa pajongjongonna di hajongjonganna hian.\n2:69 Marguru tu gogonasida dilehon nasida pasingkop bohal tu ulaon i onom loksa saribu dirham sere, jala lima ribu hati perak, angkup ni saratus salinan pangkean malim.\n2:70 Jadi maringan ma angka malim dohot halak Lepi, nang sian situan na torop i, ro di halak parende dohot sijaga pintu dohot halak Netinim di bagasan hutana be, sandok Israel pe di bagasan hutana be maringan.


16 Nehemia | Alkitab TOBA\nCategory Archives: 16 Nehemia\n7:1 Jadi dung sidung pinauli parik i, hupamasuk ma huhut pintu harbangan, jala pinarose huhut angka sijaga pintu, parende dohot halak Lepi.\n7:2 Dung i hupasahat ma tu si Hanani, anggingki dohot tu si Hanania induk ni benteng i, asa parentaonna Jerusalem, ai halak na marroha hasintongan do ibana, jala mabiar mida Debata gumodang sian torop halak.\n7:3 Dung i ningku ma mandok nasida: Ndang jadi ungkapon pintu harbangan ni Jerusalem, nda jolo las ari; jala andorang disi dope jongjong angka parhali, ingkon hinsuon angka pintu harbangan i, jala momos sordahon; jala pajongjongon angka parhal sian halak isi ni Jerusalem, ganup jongjong di parhalanna, jala ganup tondong ni jabuna be.\n7:4 Alai mansai lambas huta i tu lambung be, jala bolon; alai otik do anggo jolma pangisina, jala ndang adong dope dipauli angka jabu.\n7:5 Dung i dipatubu Debatangku ma tu bagasan rohangku papunguhon halak na sangap dohot angka induk dohot situan na torop i manurathon nasida mangihuthon partubuna, gabe jumpang ahu ma sada buku aturan ni partubu ni angka na nangkok parjolo, jala jumpang ahu tarsurat disi:\n7:6 On ma angka jolma marluatluat, angka naung nangkok sian habuangan, angka na binuangkon ni si Nebukadnesar, raja sian Babel, gabe mulak nasida tu Jerusalem dohot tu Juda, ganup tu hutana be.\n7:7 Angka na ro rap dohot si Serubabel, si Josua, si Nehemia, si Azaria, si Raamya, si Nahamani, si Mordahai, si Bilsan, si Misperet, si Bigpai, si Nehum dohot si Baana. On do bilangan ni angka baoa sian bangso Israel:\n7:8 Pinompar ni si Paras dua ribu saratus pitupulu dua halak.\n7:9 Pinompar ni si Sepatia tolu ratus pitupulu dua halak.\n7:10 Pinompar ni si Ara onom ratus limapulu dua halak.\n7:11 Pinompar ni si Pahat-Moab, sian pinompar ni si Jesua dohot si Joab dua ribu ualu ratus sampulu ualu halak.\n7:12 Pinompar ni si Elam saribu dua ratus limapulu opat halak.\n7:13 Pinompar ni si Jattu ualu ratus opatpulu lima halak.\n7:14 Pinompar ni si Sakai pitu ratus onompulu halak.\n7:15 Pinompar ni si Binnui onom ratus opatpulu ualu halak.\n7:16 Pinompar ni si Bebai onom ratus duapulu ualu halak.\n7:17 Pinompar ni si Asgad dua ribu tolu ratus duapulu dua halak.\n7:18 Pinompar ni si Adonikam onom ratus onompulu pitu halak.\n7:19 Pinompar ni si Bigpai dua ribu onompulu pitu halak.\n7:20 Pinompar ni si Adin onom ratus limapulu lima halak.\n7:21 Pinompar ni si Ater sian si Hiskia siapulu ualu halak.\n7:22 Pinompar ni si Hasum tolu ratus duapulu ualu halak.\n7:23 Pinompar ni si Bisia tolu ratus duapulu opat halak.\n7:24 Pinompar ni si Harip saratus sampulu dua halak.\n7:25 Pinompar ni si Gibeon siapulu lima halak.\n7:26 Angka baoa sian Betlehem dohot Netopa saratus ualupulu ualu halak.\n7:27 Angka baoa sian Anatot saratus duapulu ualu halak.\n7:28 Angka baoa sian Bet Asmapet opatpulu dua halak.\n7:29 Angka baoa sian Kiriat Jearim, Kepira dohot Beerot, pitu ratus opatpulu tolu halak.\n7:30 Angka baoa sian Rama dohot Geba onom ratus duapulu sada halak.\n7:31 Angka baoa sian Mikhmas saratus duapulu dua halak.\n7:32 Angka baoa sian Betel dohot Ai saratus duapulu halak.\n7:33 Angka baoa sian Nebo paduahon limapulu dua halak.\n7:34 Pinompar ni si Elam paduahon saribu dua ratus limapulu opat halak.\n7:35 Pinompar ni si Harim tolu ratus duapulu halak.\n7:36 Pinompar sian Jeriko tolu ratus opatpulu lima halak.\n7:37 Pinompar sian Lod, Hadid dohot Ono pitu ratus duapulu sada halak.\n7:38 Pinompar sian Sena tolu ribu sia ratus tolupulu halak.\n7:39 Angka malim: Pinompar ni si Jedaia sian pinompar ni si Jesua sia ratus pitupulu tolu halak.\n7:40 Pinompar ni si Immer saribu limapulu dua halak.\n7:41 Pinompar ni si Pashur saribu dua ratus opatpulu pitu halak.\n7:42 Pinompar ni si Harim saribu sampulu pitu halak.\n7:43 Halak Lepi: Pinompar ni si Jesua dohot si Kadmiel sian pinompar ni si Hodapia pitupulu opat halak.\n7:44 Angka parende: Pinompar ni si Asap saratus opatpulu ualu halak.\n7:45 Angka sijaga pintu: Pinompar ni si Sallum, pinompar ni si Ater, pinompar ni si Talmon, pinompar ni si Akkub, pinompar ni si Hatita, pinompar ni si Sobai saratus tolupulu ualu halak.\n7:46 Angka Netinim: Pinompar ni si Siha, pinompar ni si Hasupa, pinompar ni si Tabaot.\n7:47 Pinompar ni si Keros, pinompar ni si Siaha, pinompar ni si Padon.\n7:48 Pinompar ni si Lebana, pinompar ni si Hagaba, pinompar ni si Salmai.\n7:49 Pinompar ni si Hanan, pinompar ni si Gidel, pinompar ni si Gohar.\n7:50 Pinompar ni si Reia, pinompar ni si Resin, pinompar ni si Nekoda.\n7:51 Pinompar ni si Gasam, pinompar ni si Usa, pinompar ni si Pasea.\n7:52 Pinompar ni si Bisia, pinompar ni si Meunim, pinompar ni si Nepusim.\n7:53 Pinompar ni si Bakbuk, pinompar ni si Hakupa, pinompar ni si Harhur.\n7:54 Pinompar ni si Baslut, pinompar ni si Mehida, pinompar ni si Harsa.\n7:55 Pinompar ni si Barkos, pinompar ni si Sisera, pinompar ni si Tama.\n7:56 Pinompar ni si Nesia, pinompar ni si Hatipa.\n7:57 Pinompar ni angka naposo ni si Salomo, pinompar ni si Sotai, pinompar ni si Soperet, pinompar ni si Perida.\n7:58 Pinompar ni si Jaala, pinompar ni si Darkon, pinompar ni si Gidel.\n7:59 Pinompar ni si Sepatia, pinompar ni si Hatil, pinompar ni si Rokeret Hasebaim, pinompar ni si Amon.\n7:60 Luhut halak Netinim dohot pinompar ni angka naposo ni si Salomo tolu ratus siapulu dua halak.\n7:61 Jala on do halak angka na nangkok sia Tel-Mela, Tel-Harsa, Kerub, Addon dohot Immer, alai ndang tarpajojor nasida pinompar ni ompunasida i, nang pinomparnasida sandiri, manang tutu nasida sian Israel.\n7:62 Pinompar ni si Delaia, pinompar ni si Tobia, pinompar ni si Nekoda, onom ratus opatpulu dua halak.\n7:63 Jala sian angka malim: Pinompar ni si Habai, pinompar ni si Hakos, pinompar ni si Barsilai na mambuat sada boru ni si Barsilai, halak Gilead i bahen jolmana, laos dipanggoarhon goarnasida i.\n7:64 Angka nasida ma mandiori surat aturan ni partubunasida, alai ndang jumpangsa, jadi ramun nasida dietong, laos dipabali nasida sian hamalimon.\n7:65 Dung i ro ma hata ni pangarajai mandok tu nasida: Tung na so jadi do nasida mangan sian na badia sahali, paima adong hehe malim sada mangkajongjongkon Urim dohot Tummum.\n7:66 Sandok luhutan i hira sahalak do opatpulu dua ribu tolu ratus onompulu halak toropna.\n7:67 So padohot angka naposonasida baoa dohot parompuan pitu ribu tolu ratus tolupulu pitu halak toropna; mangihut tu nasida do halak parende baoa dohot parompuan dua ratus opatpulu lima halak toropna.\n7:68 Ia hodanasida pitu ratus tolupulu onom, ia hodanasida angka na marsahe dua ratus opatpulu lima.\n7:69 Ia untonasida opat ratus tolupulu lima, ia halodenasida onom ribu pitu ratus duapulu.\n7:70 Deba sian angka induk marompuompu huhut mangalehon tumpakna tu ulaon i: Pangarajai mangalehon tu parartaan i saribu dirham sere, limapulu saoan dohot lima ratus tolupulu pangkean malim.\n7:71 Deba sian angka induk marompuompu mangalehon tu parartaan i manumpak ulaon i duapulu ribu dirham sere dohot dua ribu dua ratus Mina perak.\n7:72 Ia pasipasi ni situan na torop i mangalehon duapulu ribu dirham sere dohot dua ribu Mina perak dohot onompulu pitu pangkean malim.\n7:73 Dung i maringan di bagasan hutanasida be ma angka malim, halak Lepi, angka sijaga pintu, angka parende, dohot deba sian na torop i, halak Netinim ro di sandok Israel. Jadi dung jumpang bulan sipaha pitu sahat ma halak Israel di bagasan hutanasida be.


V MUSA 01 - BIBLE & BUKU ENDE ONLINE\n1:1 On do hata, angka na pinaboa ni si Musa tu sandok Israel di bariba ni Jordan di halongonan, di adaran tondong ni laut arung, di holangholang ni Elaparan, Topel, Laban, Hazerot, dohot Disahab:\n1:2 Sampulu sada ari mardalan daona sian Horeb mangihutihut dolok Seir sahat ro di Kades-Barnea.\n1:3 Masa ma di taon paopatpuluhon, di artia bulan Li ro ma hata ni si Musa tu halak Israel, hombar tu saluhut na tinonahon ni Jahowa tu ibana patolhasonna tu nasida.\n1:4 Dung tinaluhonna si Sihon, raja ni halak Amori na maringan di Hesbon dohot si Og, raja di Basan, na maringan di Astarot mardonokkon Edrei.\n1:5 Di bariba ni Jordan, di tano Moab dipungka si Musa pajojorhon patikon, ninna ma:\n1:6 Ro do hata ni Jahowa, Debatanta i mandok tu hita uju di lambung Horeb, ninna do: Nunga sae lelengna hamu maringan di lambung dolok on.\n1:7 Borhat ma hamu mamedu, asa sahat hamu tu dolok ni halak Amori dohot tu sude halak hombar balokna di adaran, di atas dolok dohot di angka rura dohot di tano sambola tungkan dangsina dohot martopihon laut, di tano ni halak Kanaan dohot di Libanon, sahat ro di sunge na bolon i ma sunge Euprat.\n1:8 Ida ma, nunga Ahu marbasabasahon tano i di jolomuna, asa bongotan jala soluhanmuna tano naung niuarihon ni Jahowa hian tu ompumuna i, tu si Abraham, si Isak dohot si Jakkob, lehononna tu nasida dohot tu pinomparnasida i.\n1:9 Jadi ningku ma tu hamu uju i songon on: Ndang tarbahen sasada ahu mangusung hamu.\n1:10 Ai nunga dipatorop Jahowa, Debatamuna i hamu, jala ida ma, nunga hira bintang di langit toropmuna sadarion.\n1:11 Sai ditambai Jahowa Debata ni ompumuna i ma bilanganmuna marriburibu tumorop sian nuaeng, jala dipasupasu ma hamu, songon na pinarbagabagana hian tu hamu.\n1:12 Tung beha ma panahanku sasada ahu mangusung halojaon hangaluton dohot parbadaan sian hamu?\n1:13 Pillit hamu di hamu baoa angka na pistar jala na pantas marroha jala naung tartanda burju marparange sian ganup marga, asa hupabangkit nasida gabe indukmuna.\n1:14 Jadi didok hamu ma mangalusi ahu: Denggan do hata na pinaboami sibahenonnami.\n1:15 Dung i hubuat ma angka indukmuna marmargamarga, baoa angka na pistar jala naung tangkas tartanda, laos hupabangkit nasida bahen induk di hamu, induk sisaribu halak dohot sisaratus halak dohot silimapulu halak dohot sisampulu halak, ro di angka panuturimuna marmargamarga.\n1:16 Ro huhut hatangku uju i tu angka panguhum di hamu songon on: Tangkas tangitangi hamu parhataan ni hahaanggimuna i jala uhum hasintongan dabu hamu tu ganup na marhahamaranggi dohot tu halak dagang.\n1:17 Ndang jadi marmiak ni bohi hamu di paruhuman, suang songon halak na balga halak na metmet tangitangionmuna, ndang jadi tahuton hamu mida manang ise, ai Debata do nampuna paruhuman; alai tung sura adong hata na mamaolhu risihonmuna, ingkon tu ahu boanonmuna, asa ahu manulingkitsa.\n1:18 Laos hutonahon ma uju i tu hamu nasa hata angka sibahenonmuna.\n1:19 Dung i borhat ma hita sian Horeb jala itaaotaoti sandok halongonan na bolon jala na jorbut i, naung niidamuna i tahe di dalan laho tu dolok Amori, songon na tinonahon ni Jahowa. Debatanta i tu hita, gabe sahat hita tu Kades-Barnea.\n1:20 Dung i ningku ma mandok hamu: Nunga sahat hamu tu dolok Amori, na naeng lehonon ni Jahowa, Debatanta i, tu hita.\n1:21 Ida ma, nunga dilehon Jahowa, Debatamu tano i di adopanmu; dibahen i borhat ma ho, tean ma tano i, songon naung pinarbagabaga ni Jahowa Debata ni ompumu hian; unang ho mabiar jala unang ho godoron!\n1:22 Dung i ro ma hamu sudena jumonok tu ahu, jala didok hamu: Tole itasuru ma baoa parjolonta, asa dihahapi nasida tano i di hita, laos mamboan barita tu hita taringot tu dalan sibolusonta dohot taringot tu huta angka simasukanta.\n1:23 Jadi denggan hata i di rohangku, laos hubuat sian hamu sampulu dua halak, sasahalak sian ganup marga.\n1:24 Dung i borhat ma nasida nangkok tu dolok, jala sahat nasida muse tu rura Eskol, laos dihahapi ma i.\n1:25 Diboan nasida huhut di bagasan tangannasida sian parbue ni tano i, laos dipatuat tu hita huhut mamboan barita tu hita, angka ninna ma: Na denggan sahali do tano naung binasabasahon ni Jahowa, Debatanta i tu hita.\n1:26 Alai ndang olo hamu nangkok, lam manggunturi do hamu dompak hata ni Jahowa, Debatamuna i.\n1:27 Jala marmungutmungut hamu di bagasan undungundungmuna i, pola didok hamu: Sian gigi ni rohana hape umbahen ditogihon Jahowa hita ruar sian tano Misir, asa pasahathon hita tu bagasan tangan ni halak Amori laho maniaphon hita.\n1:28 Tung beha ma pambahenta hita nangkok? Ai nunga malala ateatenta i dibahen angka hahaangintai, na nidokna i: Sada bangso na umbolon jala na tumimbul sian hita do i; angka hutanasida pe balga do jala pinatogu sahat ro di langit; adong huhut huida hami disi halak pinompar ni Enak.\n1:29 Jadi ningku ma uju i tu hamu: Unang hamu godoron, jala unang mabiar hamu mida nasida!\n1:30 Ai Jahowa, Debatamuna i mardalan di jolomuna, Ibana sandiri marporang humongkop hamu, sandok songon na binahenna i tu hamu di Misir di adopan ni matamuna.\n1:31 Nang di halongonan naung niidamuna i, naung niompa ni Jahowa, Debatamu do ho, songon pangompa ni baoa di anakna manondong saluhut dalan, naung nidalananmuna i, nunga pola sahat hamu tu inganan on.\n1:32 Alai atik pe songon i hatangku, tong do ndang porsea hamu di Jahowa, Debatamuna i.\n1:33 Ibana sandiri nian mardalan di adopanmuna mandiori di hamu inganan bahen pangulonanmuna i, bornginna i di bagasan api patuduhon tu hamu dalan sidalananmuna i, jala arianna i di bagasan ombun.\n1:34 Alai dung dibege Jahowa soara ni hatahatamuna i, marpiarpiar ma rimasna, pola maruari Ibana mandok:\n1:35 Na so tupa idaon ni nanggo sahalak sian angka baoa na sansundut na roa on tano na denggan i, naung pola huuarihon nian mangalehon tu ompunasida i.\n1:36 Dungkon ni si Kaleb, anak ni si Jepune, ibana masuk marnida, tu ibana dohot tu pinomparna ma lehononku tano naung nidegena i, ala marsihohot rohana mangihuthon tu Jahowa.\n1:37 Mida Ahu pe marronirimas do Jahowa, ala hamu, pola ninna: Ho pe ndang jadi masuk tusi.\n1:38 Alai anggo si Josua, anak ni si Nun, na marhalado di adopanmi, ingkon masuk ma anggo ibana tusi, papir ma tondina i, ai ingkon ibana marbagi tano i bahen partalian ni Israel.\n1:39 Anakkonmuna pe, angka naung nidokmuna i ripe pupuson nasida dohot anakmuna, angka na so umboto dope sadarion na denggan manang na roa, nasida ma saut masuk tusi, jala tu nasida do i lehononku bahen teanteananna.\n1:40 Alai borhat ma anggo hamu mardalan dompak halongonan di dalan laho tu laut arung.\n1:41 Dung i ro ma hatamuna mangalusi ahu: Nunga mardosa hami dompak Jahowa, alai na naeng nangkok hami marporang hombar tu saluhut naung tinonahon ni Jahowa, Debatanta i tu hita; sanga hamu ganup manandang podangna be, jala hobas hamu naeng nangkok tu dolok i.\n1:42 Dung i ro ma hata ni Jahowa tu ahu: Dok ma tu nasida: Ndang jadi hamu nangkok jala ndang jadi hamu marporang, ai ndada Ahu di tongatongamuna i, asa unang tung talu hamu maradophon musumuna i.\n1:43 Jadi hupasahat hata i nian tu hamu, hape ndang ditangihon hamu, lam manggunturi hamu dompak hata ni Jahowa jala manjahati, laos nangkok hamu tu dolok.\n1:44 Dung i ruar ma halak Amori na maringan di dolok i manjumpangkon hamu, laos dilotongi hamu, songon pangalotongi ni harinuan, laos ditaluhon nasida hamu di Seir sahat ro di Horma.\n1:45 Jadi dung mulak hamu jala tumatangis di adopan ni Jahowa, ndang olo Jahowa tumangihon soaramuna i, jala ndang dipaeleng pinggolna i tu hamu.\n1:46 Jadi tinggal hamu di Kades na nia leleng, suang songon ari tinggalmuna na jolo disi.


JEREMIA 33 - BIBLE & BUKU ENDE ONLINE\n33:1 Dung i ro ma hata ni Jahowa tu si Jeremia paduahalihon di na tarhurung dope ibana di bilut hurungan i, ninna do:\n33:2 Songon on do hata ni Jahowa na pasintongkon bagabagana i, Jahowa na manjadihonsa laho pasunhon, Jahowa do goarna!\n33:3 Joujou ma ho tu ahu, asa hualusi ho, asa hupabotohon tu ho hata angka na bolon dohot na songkal, angka na so binotomi.\n33:4 Songon on do hata ni Jahowa, Debata ni Israel, taringot tu angka bagas ni huta an dohot taringot tu angka bagas ni angka raja sian Juda angka naung niloha on bahen partanobatoan dompak angka salosap dohot dompak angka podang.\n33:5 Adong pe jolma masuk tu bagasan laho marmusu dompak halak Kasdim, asa gohanna angka i dohot bangke ni jolma, angka naung hubunu di bagasan murukku dohot di bagasan rimashu, ala naung hupadao bohingku sian huta on binahen ni saluhut hajahatonnasida.\n33:6 Ida ma, ahu sandiri pahehehon tu nasida hahisaron dohot hamalumon, jala pamalumonku nasida, jala ahu papatarhon tu nasida hadameon dohot habonaron mardapotdapot.\n33:7 Jala ahu manogihon mulak angka na tarbuang i sian Juda dohot angka na tarbuang i sian Israel, jala ahu pahothon nasida suang songon di mulana.\n33:8 Jala ahu mangurasi nasida sian saluhut hajahatonnasida i, na mardosai nasida dompak ahu, jala marpamuati rohangku di saluhut hajahatonnasida i, na mardosai nasida dompak ahu, jala na niosenasida i ahu.\n33:9 Jala ingkon gabe barita silas ni rohangku huta i, bahen pujipujian dohot bahen hamuliaon maradophon saluhut bangso parbegu di tano on, angka na umbege saluhut na denggan na hubahen i tu nasida, jadi tarsonggot jala angka hitir nasida mida saluhut na denggan dohot mida saluhut huta on na hubahen i tu nasida.\n33:10 Songon on do hata ni Jahowa: Tarbege dope sogot di inganan on, naung nidokmuna i: Nunga tarulang, ndang be marisi jolma nanggo sahalak manang pinahan, di bagasan angka huta ni Juda dohot di alaman ni Jerusalem, angka naung tarulang i, ndang be marisi jolma nanggo sahalak manang pinahan.\n33:11 Tarbege dope sogot disi soara olopolop dohot soara las ni roha, soara ni pangoli dohot soara ni oroan, soara ni angka na mandok: Puji ma Jahowa Zebaot, ai pardengganbasa do Jahowa, ai ro di saleleng ni lelengna do asi ni rohana! Tole muse soara ni halak na mamboan pelean hamauliateon tu joro ni Jahowa; ai ahu ma manogihon mulak sogot halak angka na tarbuang sian tano on, gabe suang songon di mulana, ninna Jahowa.\n33:12 Songon on do hata ni Jahowa Zebaot: Adong dope sogot di inganan on, na tarulang nuaeng, so marisi jolma nanggo sahalak manang pinahan, jala di bagasan saluhut hutana adong muse pondokpondok ni parmahan, angka na paulon birubiruna disi.\n33:13 Tole di bagasan huta angka na di dolok, tole di bagasan huta angka na di pea dohot di bagasan huta angka na tungkan dangsina dohot di tano Benjamin dohot humaliang Jerusalem dohot di bagasan angka huta ni Juda, mamolus dope sogot birubiru angka na niadu ni halak na mamilangi, ninna Jahowa.\n33:14 Ida ma, na ro do angka ari sogot, ninna Jahowa, ahu ma pasintongkon disi hata na denggan i naung huparbagabaga i taringot tu pinompar ni Israel dohot taringot tu pinompar ni Juda.\n33:15 Di angka ari i dohot di tingki i ahu ma patubuhon di si Daud sada tumbur hatigoran, ibana ma mangkajongjongkon uhum dohot hatigoran di tano on.\n33:16 Di angka ari i ma dapotan tua Juda jala marsonangsonang isi ni Jerusalem maringanan, jala on do goarna dohonon ni halak: Jahowa parpintoranta.\n33:17 Ai songon on do hata ni Jahowa: Na so tupa tos sian si Daud baoa na hundul di habangsa ni pinompar ni si Israel.\n33:18 Angka malim pe dohot halak Lepi na so tupa tos sian adopanku baoa angka na mamelehon pelean situtungon dohot na manutung pelean sipanganon dohot na marhobas pelean sipotongon ariari.\n33:19 Dung i ro muse ma hata ni Jahowa tu si Jeremia ninna do:\n33:20 Songon on do hata ni Jahowa: Tung sura mansohot bahenonmuna aturan na hubahen i taringot tu arian dohot taringot tu borngin, gabe ndang be masa arian dohot borngin di tingkina be.\n33:21 Mansadi ma dohot padanhu tu si Daud naposongki, ndang adong be di ibana anak na bangkit raja hundul di habangsana, mansohot dohot tu halak Lepi, nang tu angka malim, angka na marhalado di ahu.\n33:22 Songon parangan angka na lohot di langit, angka na so tarbilang dohot horsik ni laut na so hasuhatan, suang songon i do patoroponku pinompar ni si Daud naposongki dohot halak Lepi angka parhalado di ahu.\n33:23 Dung i ro muse hata ni Jahowa tu si Jeremia songon on:\n33:24 Atehe ndang diparateatehon ho na nidok ni bangso on: Na dua marga na pinillit ni Jahowa hian, nunga dibolongkon muse? Jadi marhu ni roha nasida mida bangsongku, hira na so bangso be bilangan di rohanasida.\n33:25 Songon on do hata ni Jahowa: Tung sura sohot padan na hubahen i taringot tu arian dohot borngin, sohot dohot aturan na hubahen i taringot tu patikpatik tu langit dohot tano on.\n33:26 Ambolong ma bahenonku dohot pinompar ni si Jakkob dohot si Daud, naposongki, asa unang be buaton sian pinomparna bahen pangarajai di pinompar ni si Abraham, si Isak dohot si Jakkob. Ai mulak do togihononku angka na tarbuang sian nasida, jala marpangulahi rohangku mida nasida.


1 Tawarikh 25 (TOBA)\nI. Pamulikna di angka jolma parende 1-7. II. Duapulu opat gansi parsagina dibahen 8-31.\n1(I.) Dung i dipapulik si Daud ma rap dohot angka partogi ni parangan mangaradoti ulaon sian angka anak ni si Asap: Si Heman dohot si Jedutun, angka na manurirangi huhut umpalu hasapi, arbap dohot sordam, jala on do bilangan ni baoa angka na pande mangaradoti ulaon tohonannasida i.\n2Sian angka anak ni si Asap: Si Sakur, si Josep, si Netania, si Asarela, i ma anak ni si Asap, angka na niuluhon ni si Asap, na manurirangi di lambung ni rajai.\n3Sian si Jedutun, angka anak ni si Jedutun, i ma: Si Gedalia, si Seri, si Jesaya, si Hasabya, si Matitia dohot si Simei, na onom i, angka na umpalu parhinaloan niuluhon ni amana si Jedutun, na manurirangi laho mamujimuji dohot mandok mauliate tu Jahowa.\n4Sian si Heman, ia angka anak ni si Heman: Si Bukia, si Matania, si Usiel, si Sebuel, si Jerimot, si Hanania, si Hanani, si Eliata, si Gidalti, si Romamti-Eser, si Josbekasa, si Malloti, si Hotir dohot si Mahasiot.\n5I ma luhut angka anak ni si Heman, panurirang ni rajai, taringot tu angka hata ni Debata, laho patimbulhon tanduk hatuaon, umbahen dilehon Debata tu si Heman sampulu opat anakna dohot tolu boruna.\n6Luhut nasida angka na niuluhon ni amanasida, si Asap, si Jedutun dohot si Heman, jumpa marende di bagasan joro ni Jahowa huhut umpalu angka parhinaloan mangaradoti ulaon di bagasan joro ni Debata, di lambung ni rajai.\n7Ia bilangannasida i rap dohot hahana, angka na pande di parendeon tu Jahowa, dua ratus ualupulu ualu angka indukna luhut.\n8(II.) Alai mandabu rujiruji nasida taringot tu pargansion ni todoanna, dos do di na metmet songon di na balga, di guru songon di parsiajar.\n9Rujiruji parjolo si Asap hona tu si Josep; na paduahon i hona tu si Gedalia, rap dohot angka anggina dohot anakna, sampulu dua halak toropna.\n10Na patoluhon i tu si Sakur, rap dohot angka anakna dohot anggina, sampulu dua halak.\n11Na paopathon i tu si Isri, rap dohot angka anakna dohot anggina, sampulu dua halak.\n12Na palimahon i tu si Netania rap dohot angka anakna dohot anggina sampulu dua halak.\n13Na paonomhon i tu si Bukia, rap dohot angka anakna dohot anggina, sampulu dua halak.\n14Na papituhon i tu si Jesarela, rap dohot angka anakna dohot anggina, sampulu dua halak.\n15Na paualuhon i tu si Jersaya, rap dohot angka anakna dohot anggina, sampulu dua halak.\n16Na pasiahon i tu si Matania, rap dohot angka anakna dohot anggina sampulu dua halak.\n17Na pasampuluhon i tu si Simei, rap dohot angka anakna dohot anggina sampulu dua halak.\n18Na pasampulusadahon i tu si Asarel, rap dohot angka anakna dohot anggina, sampulu dua halak.\n19Na pasampuluduahon i tu si Hasabya, rap dohot angka anakna dohot anggina sampulu dua halak.\n20Na pasampulutoluhon i tu si Sebuel, rap dohot angka anakna dohot anggina, sampulu dua halak.\n21Na pasampuluopathon i tu si Matitia, rap dohot angka anakna dohot anggina, sampulu dua halak.\n22Na pasampululimahon i tu si Jerimot, rap dohot angka anakna dohot anggina, sampulu dua halak.\n23Na pasampuluonomhon i tu si Hanania, rap dohot angka anakna dohot anggina, sampulu dua halak.\n24Na pasampulupituhon i tu si Josbekasa, rap dohot angka anakna dohot anggina, sampulu dua halak.\n25Na pasampuluualuhon i tu si Hanani, rap dohot angka anakna dohot anggina, sampulu dua halak.\n26Na pasampulusiahon i tu si Malloti, rap dohot angka anakna dohot anggina sampulu dua halak.\n27Na paduapuluhon i tu si Eliata, rap dohot angka anakna dohot anggina, sampulu dua halak.\n28Na paduapulusadahon i tu si Hotir, rap dohot angka anakna dohot anggina, sampulu dua halak.\n29Na paduapuluduahon i tu si Gidalti, rap dohot angka anakna dohot anggina, sampulu dua halak.\n30Na paduapulutoluhon i tu si Mahasiot, rap dohot angka anakna dohot anggina, sampulu dua halak.\n31Na paduapuluopathon i tu si Romamti-Eser, rap dohot angka anakna dohot anggina, sampulu dua halak.